Šalom ja tere õhtust! Vaatate TV7 Iisraeli Uudiseid Jeruusalemmast.
Tänased tähtsamad uudised:
Jeruusalemm hoiatas Egiptuse ja Katari vahendusel karmilt Hamas’i:
kui julgeolekuolukord halveneb,
käivitab Iisrael agressiivse sõjalise kampaania Gaza vastu.
Iisraeli Kaitseväe Põhja Väejuhatuse ülem
kindralmajor Ori Gordin rõhutas elulist vajadust
hoida kõrget valmisolekut Iisraeli põhjaosas kuhjuvate ohtude suhtes.
Rahvusvahelise Aatomienergia Agentuuri juhatuse
tuleva nädala koosoleku eel
avaldas peadirektor Rafael Grossi nördimust,
et Iraan keeldub koostööst Agentuuriga oma tuumakava osas.
Julgeolekuamet on andnud Gaza’le mitu selget hoiatust:
kui julgeolekutasakaal Iisraeli lõunaosas halveneb,
kannab Hamas täit vastutust tagajärgede eest.
Üks kõrgem julgeolekuametnik möönis TV7le, et Iisraeli julgeolekukabinet
on juba koostanud kriisikava julgeolekuaparaadi soovituse põhjal,
mis hõlmaks sõjalist ründeoperatsiooni ja saadaks ühtlasi selge sõnumi
Hezbollah’le ja selle peremeestele Teheranis.
Iisraeli hoiatus anti enne ülimalt tundlikku aega,
mil tähistatakse mitut suurt püha.
Esimene neist toimub 15. septembril, nimelt Roš ha-Šana,
mis tähistab uut aastat juudi kalendri järgi.
Iisraeli julgeolekuaparaat peab ka visa võitlust terrori vastu.
Iisraeli Kaitseväe, Julgeolekuameti ja piiripolitsei eriüksused
tegid öösel laialdast terroritõrjet Läänekaldal Judea ja Samaaria aladel,
mille käigus vahistati ühtekokku kaheksateist terrorismis kahtlustatavat.
Kaitseväe pressiesindus kinnitas avalduses, et vahistatute seas
oli üks Palestiina Islamidžihaadi juhte Said al-Nakhala.
Operatsiooni käigus Dheisheh’ pagulaslaagris avasid võitlejad tule
ja pildusid isetehtud lõhkekehi ja Molotovi kokteile
Iisraeli sõdurite pihta, kes vastasid tule ja mässuohjevahenditega.
Kahjuks sai üks piiripolitseinik kergelt vigastada.
Ta sai kohapeal esmaabi ja viidi seejärel haiglasse edasisele ravile.
Kuna rahvuspõhiseid terroriakte toimub juba pea iga päev,
möönis Iisraeli minister Amichai Chikli,
et iga toimepandud terroriakt on praeguse valitsuse läbikukkumine.
Siiski rõhutas Chikli
Iisraelis Valitsemise ja Isikliku Julgeoleku Konverentsil,
mida toetas siseriiklik päevaleht Yisrael Hayom,
küsimustele vastates, et valitsus andis otsustava vastuse terrorile,
edendades Iisraeli kohalolu Judeas ja Samaarias.
Iga toimepandud terroriakt on läbikukkumine,
ja mitte ainult, vaid täielik läbikukkumine.
Seda ennekõike, ja keegi ei põikle vastutusest nende läbikukkumiste,
olgu suurte või väikeste, eest.
Praegune olukord on talumatu!
Arvan, et selle valitsuse suhteline eelis võrreldes eelmisega
on asunduste rindel,
kus anname tugeva vastuse asunduste ulatusliku arendamisega
Judeas ja Samaarias, nii taristu kui teede osas.
Minister Chikli rõhutas veel,
et suurim raskus Judeas, Samaarias ja Jordani orus on tohutu relvastus,
mis voolab neile ülimalt rahutuile aladele.
Neid relvi veavad Iisraeli ilmselt üle selle idapiiri
Jordaania kuritegelikud rühmitused,
mida suunavad Iraani Islamivabariik ja selle Liibanoni käsilane Hezbollah.
Meil on probleem taraga piki Jordaania piiri.
Jordaania aladelt saabuvad suured, pöörased relvakogused.
Tuleb lõhkeainet, püsse, püstoleid ja moona.
Nende smugeldamisega on seotud iraanlased ja Hezbollah.
Kuna puudub korralik tõke, nagu on Egiptuse piiril,
tekitab see raskusi.
Neile aladele voolavad relvad!
Seetõttu on palju neid, kes soovivad hankida ebaseaduslikke relvi,
iseäranis neid, kes tahavad sooritada terroriakte.
Seepärast ei saa me ilmselt läbi
ilma suuremate ja agressiivsemate operatsioonideta,
et olukorda põhjapanevalt muuta.
Iisraeli põhjaosas pidas Kaitseväe Põhja Väejuhatus
eritseremoonia verise 1973. a. Jom Kipuri sõja 50. aastapäeva puhul.
Kõneldes osavõtjaile, kelle hulgas oli orbe, leski ja veterane sõja tõttu,
mis nõudis pea 2800 kaitseväelase elu,
rõhutas Põhja Väejuhatuse ülem kindralmajor Uri Gordin
ohvrimeelsuse vaimu sõdurites,
kes sõdisid ülima vaprusega Iisraeli riigi kaitsel.
Kindral Gordin toonitas ka üllatusmomenti,
mis tabas pahaaimamatuid Jeruusalemma juhte
Jom Kipuri sõja algul, rõhutades veelgi elulist vajadust
jääda valvsaks kasvavate ohtude suhtes Iisraeli põhjaosas.
Põhjaareenil on väljakutseid palju ja nad muutuvad pidevalt ja kiiresti.
Hezbollah, mis relvastub juhitava täppismoonaga ja ohustab meid piiril,
Iraan, mis kõvendab haaret ja teeb kõik, et õõnestada
meie riigi, kodanike ja elanike julgeolekut.
Ka siseriiklikult ägeneb lõhet süvendav vaidlus,
mis ähvardab eraldada ja lahutada.
Selles olukorras peame ikka olema koos valvel ööpäevaringselt,
et kaitsta meie piire päeval ja ööl,
sooritada julgeid reide vaenlase tagalasse
ja olla valmis ja, üle kõige, ühtsed,
et väed oleksid pädevad ja ülemad kindlad
nii tegevteenistuses kui reservis,
et valmistudes ja tegutsedes tõusta kõrgemale vaidlustest
ning olla ühtsed oma rahva ja riigi kaitsel.
Peame tegema kõik võimaliku, et Kaitsevägi ja eriti Põhja Väejuhatus
oleksid ikka vormis, teravad ja sõjaks valmis paremini kui varem.
Sellal kui Iisrael valmistub igaks arenguks oma põhjapiiril,
kus Iraan ja selle käsilased
püüavad visalt suurendada baase Süürias, Liibanonis ja mujal,
kasvatab Islamivabariik ikka 60%se puhtuseni rikastatud uraani varusid,
mis on pea relvakõlbulikud.
Rahvusvahelise Aatomienergia Agentuuri raportis, mille hankis TV7,
viidatakse, et Iraan takistab ikka Agentuuri uurimisi
Iraanis teatamata paigus avastatud osakeste kohta,
millega Teheran rikub oma tuumarelva leviku tõkestamise kohustusi.
Raporti järgi pole Agentuuri
peadirektori Rafael Mariano Grossi kurvastuseks
tehtud edusamme ei kaitsemeetmete lahendamiseks aruandeperioodil
ega kahjuks ka Iraani ja Agentuuri kokkulepitud tegevuste läbiviimiseks,
ja Iraan pole ka nõustunud Agentuuri palvega paigaldada lisakaameraid,
et Agentuur saaks paremini kontrollida režiimi küünilisi väiteid,
nagu oleks tema tuumakava vaid tsiviilotstarbeline.
Ent kui USA välisministeeriumi asepressiesindajalt Vedant Patel’ilt
paluti kommenteerida Agentuuri raporteid,
rõhutas ta, et Iraani toodetud 60%ni rikastatud uraanil
pole usutavat rahumeelset otstarvet.
Esiteks, oleme näinud pressiteateid
60%ni rikastatud uraani tootmise tempost,
kuid ei soovi kommenteerida
Aatomienergia Agentuuri veel avaldamata teadet.
Märgin ka, nagu oleme varem selgesti öelnud,
et Iraani kuni 60%ni rikastatud uraani tootmisel
pole usutavat rahumeelset otstarvet.
Ükski teine riik maailmas ei kasuta täna 60%ni rikastatud uraani
eesmärgil, mida väidab tema (Iraan).
Tuumaarutelude või -kõneluste osas Iraani režiimiga mul muud öelda pole.
Patel’ilt päriti veel viie USA pantvangi kohta, kelle Iraan nõustus vabastama,
kui USA vabastab umbes 6 miljrd. USD sanktsioneeritud raha.
See on pidev protsess.
Üleviimine koduaresti on muidugi positiivne samm, kuid jätkame tööd
ja anname endast kõik ega puhka,
kuni need inimesed on tagasi USAs oma perede juures.
Sellal kui USA püüab saada oma viit kodanikku kätte Islamivabariigist,
on Rootsi Kuningriik koos Euroopa Liiduga
taotlenud oma kodaniku vabastamist,
keda ajatolla režiim on kinni pidanud viimased 500 päeva,
ehkki tolle oli saatnud Iraani tööle Euroopa Liit ise.
Johan Floderus’e õigusvastase vahistamise avalikustamine
põhjustas teravat kriitikat Euroopa Liidu aadressil,
mis korduvalt väitis, et Rootsi võimud kannavad ainuvastutust
ELi ametniku vabastamise eest.
Kas komisjon peab oma kohuseks hoolitseda selle Rootsi alama eest,
kes oli ELi ametnik, kes oli varem sõitnud Iraani ELi ametiasjus?
Või usub komisjon, et ainsad,
kes seda isikut peavad toetama ja ta Iraanist välja saama,
on Rootsi võimud?
Kordan sama, mida ütlesime teile esimeses vastuses:
oleme teadlikud Rootsi kodaniku juhtumist Iraani vanglas
ja töötame, kooskõlastame ja konsulteerime tihedalt Rootsiga,
millel on esmane konsulaarvastutus oma kodanike eest kõikjal maailmas,
antud juhul ka Iraani vanglas.
ELi loiduse ägeneva kriitika taustal
lubas komisjoni välisasjade ja julgeolekupoliitika kõrge volinik
Josep Borrell avalikult
jätkata pingutusi Floderus’e vabastamise saavutamiseks.
Tänan vaatamast TV7 Iisraeli Uudiseid!
Osutaksin, et TV7 Iisraeli stuudio töö põhineb annetustel.
Kui meie saated on teile õnnistuseks
ja te soovite toetada TV7 Iisraeli stuudio saadete jätkumist,
võite teha annetuse meie võrgulehelt www.tv7israelnews.com.
Paluge ikka ka meie tagakiusatud vendade-õdede eest üle ilma,
samuti rahu Jeruusalemmale ja päästet Iisraelile.
Olen Jonathan Hessen. Soovin õnnistud puhkepäevi!
Kui Jumal lubab, näeme jälle homme samal ajal.
Tõlge: Sulev Kivastik